ખરેખર, ત્રણ જણ (જોજો ખાન-અબ્બાસ હીરાપુરવાલા-નીરજકુમાર મિશ્રા) મળીને લખેલી પટકથામાં મસમોટાં બાકોરાં છે. નેહાના પિતા શા માટે રૉનીનો વિરોધ કરે છે ત્યાંથી લઈને પાંચ વર્ષની બાળકીનું જે કારણસર અપહરણ થાય છે એ તથા ક્લાઈમેક્સમાં ખૂબ બધા લોચા છે. બાકી, ડિરેક્ટર એહમદ ખાન ઘણી બધી હોલિવૂડની ઍક્શન ફિલ્મો જોતા હશે. ખાસ કરીને ‘રૅમ્બો’ સિરીઝ,’ ‘ફર્સ્ટ બ્લડ’ ને એવી બધી. વચ્ચે વચ્ચે એમણે ‘દમ મારો દમ’ ને ‘કમાન્ડો’ સિરીઝની જેવી બોલિવૂડ ફિલ્મ પણ જોઈ હશે, કેમ કે આ બધી ફિલ્મોની ‘બાગી 2’ પર ભારોભાર અસર વરતાય છે. રોહન સિપ્પીની ગોવામાં ઊતરેલી ‘દમ મારો દમ’માં આરડી બર્મનના ક્લાસિક ‘દમ મારો દમ, મિટ જાયે ગમ’નું રિમિક્સ વર્ઝન હતું, અહીં માધુરી દીક્ષિતવાળા ‘એક-દો-તીન’નું, પણ અહીં ન તો જેકલીન ફર્નાન્ડિસ જામે છે, ન એની પર ચિત્રિત થયેલું રિમિક્સ ગીત.